Johann Forfang

Johann André Forfang (født 4. juli 1995 i Tromsø) er en norsk skihopper som representerer Tromsø Skiklub og treningsteamet Trønderhopp.

Han er bror til den tidligere skihopperen Daniel Forfang.

Karriere 
Forfang hoppet på det norske laget som tok bronse i lagkonkurransen i Junior-VM på ski 2014.

Forfang deltok i kvalifiseringen til verdenscuprennet på Lillehammer 5. desember 2014 hvor han gjorde et kjempehopp, men han ble diskvalifisert på grunn av stor dress. Han debuterte i verdenscupen i Engelberg 20. desember 2014 der han kom på 12.-plass. Hans første pallplass i verdenscupen kom i februar 2015 da han kom på tredjeplass i skiflyging i Vikersund. Under junior-VM på ski 2015 i Almaty tok han gull foran tyske Andreas Wellinger og norske Phillip Sjøen individuelt i normalbakke. Han tok også gull i laghopp sammen med Joacim Ødegård Bjøreng, Halvor Egner Granerud og Phillip Sjøen. Den 15. februar tok Forfang sin første pallplassering i verdenscupen i Vikersund, hvor han kom på en 3. plass, bak Anders Fannemel som satte verdensrekord i 1. omgangen med 251,5 meter og vinneren Severin Freund fra Tyskland. Han ble deretter tatt ut i den norske troppen til Ski-VM 2015 i Falun. I mesterskapet deltok han i normalbakkerennet, hvor han ble diskvalifisert. Det ble hans eneste deltakelse i mesterskapet, ettersom Anders Bardal var regjerende mester i normalbakke og hadde friplass.

Han ble verdensmester i skiflyging i laghopp under VM i skiflyging 2016 i Bad Mitterndorf, sammen med Anders Fannemel, Daniel-André Tande og Kenneth Gangnes, og ble igjen verdensmester i skiflyging i samme øvelse under VM i skiflyging 2018 i Oberstdorf, sammen med Robert Johansson, Andreas Stjernen og Daniel-André Tande.

Han tok sin første verdenscupseier i tyske Titisee-Neustadt den 12. mars 2016, foran slovenske Peter Prevc og Kenneth Gangnes.

I Ski-VM 2017 i Lahtis satte Forfang bakkerekord med 138 meter i andre omgang av lagkonkurransen i stor bakke, og sikret med dette norsk sølv bak Polen. På det norske laget hoppet også Anders Fannemel, Daniel-André Tande og Andreas Stjernen.

I de olympiske leker i Pyeongchang i Sør-Korea i 2018 tok han som OL-debutant sølv i normalbakken, kun slått av tyske Andreas Wellinger. Han ble nummer fem i stor bakke, og han hoppet på det norske laget som tok gull i laghopp. De øvrige tre på laget var Daniel-André Tande, Andreas Stjernen og Robert Johansson.

Den 28. februar 2018 kom Forfang på andreplass i NM stor bakke i Holmenkollbakken. Robert Johansson vant, og Marius Lindvik ble nummer tre.

Forfang ble verdensmester i skiflyging i laghopp i VM 2020 i Planica, sammen med Daniel-André Tande, Robert Johansson og Halvor Egner Granerud.

Han tok sitt første NM-gull da han vant NM stor bakke i Holmenkollbakken 18. januar 2022.

Hans personlige rekord er på 245,5 meter, satt under verdenscupen og Raw Air-avslutningen i Vikersund 19. mars 2017.

Resultater

Olympiske leker

Verdensmesterskap

VM i skiflyging

Pallplasseringer og deltakelser i verdenscupen

Resultater i verdenscupen

Sammenlagtplasseringer i verdenscupen

Referanser

Eksterne lenker 
 
 
 
 

Norske skihoppere
Olympiske mestere for Norge
Olympiske sølvmedaljevinnere for Norge
Juniorverdensmestere i skihopping
Verdensmestere i skiflyging
Personer fra Tromsø kommune
Deltakere for Norge under Ski-VM 2015
Deltakere for Norge under Ski-VM 2017
Deltakere for Norge under Vinter-OL 2018
Skihoppere under Vinter-OL 2018
Medaljevinnere under Vinter-OL 2018
Deltakere for Norge under Ski-VM 2019
Deltakere for Norge under Ski-VM 2021
Deltakere for Norge under Ski-VM 2023